CELEX: 32020R1564
Language: sk
Date: 2020-08-06 00:00:00
Title: Delegované nariadenie Komisie (EÚ) 2020/1564 zo 6. augusta 2020, ktorým sa mení delegované nariadenie (EÚ) 2018/985, pokiaľ ide o prechodné ustanovenia s cieľom riešiť vplyv krízy spôsobenej ochorením COVID-19

28.10.2020   
               
               
                  SK
               
               
                  Úradný vestník Európskej únie
               
               
                  L 358/1
               
            
         DELEGOVANÉ NARIADENIE KOMISIE (EÚ) 2020/1564
         zo 6. augusta 2020,
         ktorým sa mení delegované nariadenie (EÚ) 2018/985, pokiaľ ide o prechodné ustanovenia s cieľom riešiť vplyv krízy spôsobenej ochorením COVID-19
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 167/2013 z 5. februára 2013 o schvaľovaní poľnohospodárskych a lesných vozidiel a o dohľade nad trhom s týmito vozidlami (1), a najmä na jeho článok 19 ods. 6,
         keďže:
         
                     (1)
                  
                  
                     Podľa článku 19 ods. 3 nariadenia (EÚ) č. 167/2013 sa na motory zabudované v poľnohospodárskych a lesných vozidlách vzťahujú emisné limity znečisťujúcich látok etapy V a prechodné ustanovenia stanovené v nariadení Európskeho parlamentu a Rady (EÚ) 2016/1628 (2).
                  
               
                     (2)
                  
                  
                     V dôsledku narušenia spôsobeného pandémiou ochorenia COVID-19 sa nariadením Európskeho parlamentu a Rady (EÚ) 2020/1040 (3) predlžuje prechodné obdobie stanovené v nariadení (EÚ) 2016/1628 o 12 mesiacov pre určité podkategórie motorov.
                  
               
                     (3)
                  
                  
                     Preto by sa malo zodpovedajúcim spôsobom zmeniť delegované nariadenie Komisie (EÚ) 2018/985 (4), v ktorom sa stanovujú požiadavky týkajúce sa emisných limitov a postupov typového schvaľovania EÚ pre poľnohospodárske a lesné vozidlá, ako aj ich motory.
                  
               
                     (4)
                  
                  
                     Okrem toho, že predĺženie prechodných ustanovení nebude mať žiadny vplyv na životné prostredie, keďže dotknuté prechodné motory už boli vyrobené, a skutočnosti, že je ťažké predpovedať presné trvanie zdržaní spôsobených narušením v dôsledku pandémie ochorenia COVID-19, by mali byť príslušné obdobia predĺžené o 12 mesiacov, ako sa stanovuje v nariadení (EÚ) 2020/1040.
                  
               
                     (5)
                  
                  
                     Vzhľadom na skutočnosť, že prechodné obdobie stanovené v článku 13 ods. 5 delegovaného nariadenia (EÚ) 2018/985 pre určité motory má uplynúť 31. decembra 2020 a že výrobcovia mali na výrobu poľnohospodárskych a lesných vozidiel vybavených prechodnými motormi týchto podkategórií obdobie do 30. júna 2020, by malo toto nariadenie malo nadobudnúť účinnosť čo najskôr, a to dňom nasledujúcim po jeho uverejnení v Úradnom vestníku Európskej únie a malo by sa uplatňovať od 1. júla 2020. Takéto ustanovenie je opodstatnené z dôvodu nepredvídateľnej a náhlej povahy pandémie ochorenia COVID-19, ako aj potreby zabezpečiť právnu istotu a rovnaké zaobchádzanie s výrobcami bez ohľadu na to, či vyrábajú poľnohospodárske a lesné vozidlá pred alebo po dátume nadobudnutia účinnosti tohto nariadenia,
                  
               PRIJALA TOTO NARIADENIE:
         
            Článok 1
            V článku 13 delegovaného nariadenia (EÚ) 2018/985 sa odsek 5 mení takto:
            
                        1.
                     
                     
                        V treťom pododseku sa prvá veta nahrádza takto:
                        „V prípade motorov podkategórií kategórie NRE, pre ktoré je povinným dátumom uplatňovania stanoveným v prílohe III k nariadeniu (EÚ) 2016/1628 1. január 2020, pokiaľ ide o ich uvedenie na trh, členské štáty povolia predĺženie 24-mesačného obdobia a 18-mesačného obdobia uvedených v prvom a druhom pododseku o ďalších 12 mesiacov pre výrobcov vozidiel s celkovou ročnou produkciou menšou než 100 jednotiek poľnohospodárskych a lesných vozidiel vybavených motorom.“
                     
                  
                        2.
                     
                     
                        Dopĺňa sa tento štvrtý pododsek:
                        „V prípade motorov všetkých podkategórií, pre ktoré je povinným dátumom uplatňovania stanoveným v prílohe III nariadenia (EÚ) 2016/1628 1. január 2019, pokiaľ ide o ich uvedenie na trh, sa 24-mesačné obdobie a 18-mesačné obdobie uvedené v prvom a druhom pododseku predlžuje o 12 mesiacov.“
                     
                  
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. júla 2020.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. augusta 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 60, 2.3.2013, s. 1.
         
            (2)  Nariadenie Európskeho parlamentu a Rady (EÚ) 2016/1628 zo 14. septembra 2016 o požiadavkách na emisné limity plynných a pevných znečisťujúcich látok a typové schválenie spaľovacích motorov necestných pojazdných strojov, ktorým sa menia nariadenia (EÚ) č. 1024/2012 a (EÚ) č. 167/2013 a ktorým sa mení a zrušuje smernica 97/68/ES (Ú. v. EÚ L 252, 16.9.2016, s. 53).
         
            (3)  Nariadenie Európskeho parlamentu a Rady (EÚ) 2020/1040 z 15. júla 2020, ktorým sa mení nariadenie (EÚ) 2016/1628, pokiaľ ide o prechodné ustanovenia s cieľom riešiť vplyv krízy spôsobenej ochorením COVID-19 (Ú. v. EÚ L 231, 17.7.2020, s. 1).
         
            (4)  Delegované nariadenie Komisie (EÚ) 2018/985 z 12. februára 2018, ktorým sa dopĺňa nariadenie Európskeho parlamentu a Rady (EÚ) č. 167/2013, pokiaľ ide o požiadavky na environmentálne vlastnosti a výkon pohonnej jednotky poľnohospodárskych a lesných vozidiel a ich motorov, a zrušuje delegované nariadenie Komisie (EÚ) 2015/96 (Ú. v. EÚ L 182, 18.7.2018, s. 1).